[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 21.9.2010

COM(2010) 489 τελικό

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2009/021 IE/SR Technics από την Iρλανδία)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση επιτρέπεται η κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ)[1], έως το μέγιστο ετήσιο ποσό των 500 εκατομμυρίων ευρώ, πέραν των σχετικών κονδυλίων του δημοσιονομικού πλαισίου.

Οι κανόνες που ισχύουν για τις συνεισφορές από το ΕΤΠ θεσπίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση[2].

Στις 9 Oκτωβρίου 2009, η Ιρλανδία υπέβαλε την αίτηση EGF/2009/021 IE/ SR Technics για χρηματοδοτική συνεισφορά από το ΕΤΠ, σε συνέχεια των απολύσεων που έγιναν στην εταιρεία SR Technics Ireland Ltd στην Ιρλανδία (στο εξής «SR Technics»).

Ύστερα από διεξοδική εξέταση της αίτησης, η Επιτροπή κατέληξε στο συμπέρασμα, σύμφωνα με το άρθρο 10 του κανονισμού (ΕΚ) αριθ. 1927/2006, ότι ικανοποιούνται οι προϋποθέσεις για χρηματοδοτική συνεισφορά στο πλαίσιο του εν λόγω κανονισμού.

ΠΕΡΙΛΗΨΗ THΣ ΑΙΤΗΣΗΣ ΚΑΙ ΑΝΑΛΥΣΗ

Βασικά στοιχεία:

Αριθ. αναφοράς ΕΤΠ EΤΠ/2009/021

Κράτος μέλος Ιρλανδία

Άρθρο 2 α)

Σχετικές επιχειρήσεις SR Technics Ireland Ltd

Προμηθευτές και παραγωγοί των επόμενων σταδίων του προϊόντος Ουδέν

Περίοδος αναφοράς Από τις 3/4/2009 έως τις 2/8/2009

Ημερομηνία έναρξης των εξατομικευμένων υπηρεσιών 25/3/2009

Ημερομηνία έναρξης ισχύος 9/10/2009

Απολύσεις στη διάρκεια της περιόδου αναφοράς 800

Απολύσεις πριν από / μετά την περίοδο αναφοράς 335

Σύνολο επιλέξιμων απολύσεων 1 135

Απολυμένοι εργαζόμενοι για τους οποίους προορίζεται η βοήθεια 850

Εξατομικευμένες υπηρεσίες: προϋπολογισμός σε ευρώ 11 015 174

Δαπάνες για τη χρήση του ΕΤΠ[3]: προϋπολογισμός σε ευρώ 440 000

Ποσοστό δαπανών για τη χρήση του ΕΤΠ 3,8

Συνολικός προϋπολογισμός σε ευρώ 11 455 174

Συνεισφορά του ΕΤΠ σε ευρώ (65%) 7 445 863

1. Η αίτηση υποβλήθηκε στην Επιτροπή στις 9 Οκτωβρίου 2009 και έως τις 18 Μαΐου 2010 συμπληρώθηκε με επιπλέον στοιχεία.

2. Η αίτηση πληροί τους όρους για παρέμβαση του ΕΤΠ, όπως αναφέρονται στο άρθρο 2 στοιχείο α) του κανονισμού (ΕΚ) αριθ. 1927/2006 και υποβλήθηκε εντός της προθεσμίας των 10 εβδομάδων που αναφέρεται στο άρθρο 5 του εν λόγω κανονισμού.

Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης ή της χρηματοπιστωτικής και οικονομικής κρίσης

3. Η Ιρλανδία υποστηρίζει ότι οι απολύσεις στην SR Technics συνδέονται άμεσα με τη μείωση της εμπορικής δραστηριότητας στον τομέα των αερομεταφορών εξ αιτίας της παγκόσμιας χρηματοπιστωτικής και οικονομικής κρίσης. Σύμφωνα με τα στατιστικά στοιχεία της Eurostat που υπέβαλε η Ιρλανδία, ο κύκλος εργασιών στις αερομεταφορές μειώθηκε μεταξύ του 1ου τριμήνου του 2008 και του 3ου τριμήνου του 2009 περισσότερο από 9 % (EΕ-27). Στην ευρωζώνη η μείωση ήταν ακόμη μεγαλύτερη: την ίδια περίοδο ο κύκλος εργασιών μειώθηκε κατά 15,9%.Η μείωση αυτή είχε σαν αποτέλεσμα να δεχθούν οι αεροπορικές εταιρείες μεγάλες πιέσεις για περιορισμό του κόστους και να μειωθεί ο πραγματικός όγκος των δραστηριοτήτων συντήρησης, επισκευών και τεχνικού ελέγχου (MRO) παγκοσμίως. H τάση των αεροπορικών εταιρειών να περιορίσουν το κόστος καταφεύγοντας σε προμηθευτές MRO από φθηνότερες χώρες είχε ήδη γίνει αισθητή πριν ξεσπάσει η κρίση. Στο διάστημα μεταξύ 2007 και 2017 είχε προβλεφθεί ετήσια αύξηση των δραστηριοτήτων MRO στην Ανατολική Ευρώπη κατά 10,8% ενώ στη Μέση Ανατολή κατά 5,3%. Αντιθέτως, οι τιμές αύξησης που είχαν προβλεφθεί για τη Δυτική Ευρώπη ήταν 3,8%. Οι εμπειρογνώμονες του κλάδου αναφέρουν ως βασικό λόγο της τάσης αυτής το κόστος εργασίας στη Δυτική Ευρώπη. Η παγκόσμια χρηματοπιστωτική και οικονομική κρίση ανέτρεψε ακόμη και αυτές τις προβλέψεις χαμηλής οικονομικής μεγέθυνσης και οδήγησε σε κατακόρυφη πτώση των δραστηριοτήτων MRO στην ΕΕ.

Το Σεπτέμβριο του 2008, σε σύσκεψη του κλάδου MRO, παρουσιάστηκαν πιο πρόσφατες προβλέψεις σύμφωνα με τις οποίες στο διάστημα 2008-2018 το μερίδιο της αγοράς εργασίας της Δυτικής Ευρώπης θα μειωθεί κατά 2% ετησίως, ενώ το μερίδιο της αγοράς χωρών χαμηλότερου κόστους στην Ανατολική Ευρώπη θα αυξηθεί κατά 3% ετησίως.

4. Αλλαγές σημειώθηκαν και στο μοντέλο σύμβασης που προτιμούν οι αεροπορικές εταιρείες: από τις συμβάσεις MRO «πλήρους εξυπηρέτησης» στράφηκαν τώρα στην εξειδίκευση και στις επιμέρους συμβάσεις. Κατά τον τρόπο αυτό οι αεροπορικές εταιρείες συνάπτουν πολλές μικρότερες συμβάσεις MRO, που επιλέγονται για το χαμηλότερο κόστος τους, αντί για μια ενιαία σύμβαση.

Για το λόγο αυτό η SR Technics έχασε δυο σημαντικές συμβάσεις: μια με την Aer Lingus και μια με την Gulf Air. Η σύμβαση Aer Lingus, όταν έφθασε η στιγμή της ανανέωσής της, κατατμήθηκε σε διάφορες μικρότερες συμβάσεις και δημοπρατήθηκε, με αποτέλεσμα η Aer Lingus να αποκομίσει κέρδη άνω των 20 εκατομμυρίων ευρώ και η SR Technics να ζημιωθεί σημαντικά. Η σύμβαση της Gulf Air ανατέθηκε σε μια εταιρεία με έδρα το Μπαχρέιν.

Η Ιρλανδία υποστηρίζει ότι η παγκόσμια χρηματοπιστωτική και οικονομική κρίση επιδείνωσε την ήδη δυσχερή θέση των επιχειρήσεων ΜRO που βρίσκονται σε περιοχές υψηλού κόστους εργασίας και οδήγησε τις αεροπορικές εταιρείες να προβούν σε ακόμη μεγαλύτερες περικοπές του κόστους.

Αποδείξεις για τον αριθμό των απολύσεων και συμμόρφωση προς τα κριτήρια του άρθρου 2 στοιχείο α)

5. Η Ιρλανδία υπέβαλε την εν λόγω αίτηση με βάση το κριτήριο παρέμβασης του άρθρου 2 στοιχείο α) του κανονισμού (ΕΚ) αριθ. 1927/2006, το οποίο απαιτεί τουλάχιστον 500 απολύσεις εντός τεσσάρων μηνών σε επιχείρηση, συμπεριλαμβανομένων των εργαζομένων που απολύουν οι προμηθευτές της ή οι παραγωγοί των επόμενων σταδίων του προϊόντος.

6. Η αίτηση αναφέρει 800 απολύσεις σε μία επιχείρηση, την SR Technics, κατά την τετράμηνη περίοδο αναφοράς, από τις 3 Απριλίου 2009 έως τις 2 Αυγούστου 2009. Όλες αυτές οι απολύσεις υπολογίστηκαν σύμφωνα με το άρθρο 2 δεύτερη παράγραφος πρώτη περίπτωση του κανονισμού (ΕΚ) αριθ. 1927/2006.

Αιτιολόγηση της απρόβλεπτης φύσης των απολύσεων

7. Οι ιρλανδικές αρχές υποστηρίζουν ότι η παγκόσμια οικονομική και χρηματοπιστωτική κρίση είχε δυσμενή επίπτωση στον κλάδο των αερομεταφορών, με αποτέλεσμα να συρρικνωθούν οι αριθμοί των επιβατών καθώς και των αεροπορικών μιλίων και των εν λειτουργία αεροσκαφών. Η κατάσταση αυτή ανάγκασε τον κλάδο των αερομεταφορών να προβεί σε περικοπές του κόστους στον τομέα συντήρησης, επισκευών και τεχνικού ελέγχου (MRO) με αποτέλεσμα οι αεροπορικές εταιρείες, κατά την ανανέωση των συμβάσεων, να αναζητούν τη φθηνότερη δυνατή εναλλακτική λύση. Η SR Technics έχασε σημαντικές συμβάσεις με την Aer Lingus και την Gulf Air την περίοδο που προηγήθηκε των απολύσεων.Μολονότι ο κλάδος των αερομεταφορών είχε ήδη πληγεί από την παγκόσμια ύφεση που ακολούθησε τα γεγονότα της 11ης Σεπτεμβρίου, δεν υπήρξε καμία προειδοποιητική ένδειξη για τη σημερινή παγκόσμια οικονομική και χρηματοπιστωτική κρίση. Επομένως, δεν υπήρχε δυνατότητα για μια προγραμματισμένη και σταδιακή αντίδραση σ’αυτήν. Η SR Technics εξ αιτίας της απώλειας των συμβάσεων αυτών και του ισχυρού ανταγωνισμού από τις περιφέρειες χαμηλότερου κόστους δεν είχε άλλη επιλογή από το να διακόψει τις δραστηριότητές της στο Δουβλίνο.

Προσδιορισμός των επιχειρήσεων που προβαίνουν σε απολύσεις και των εργαζομένων που δικαιούνται βοήθεια

8. Η αίτηση αναφέρει ένα σύνολο 1 135 απολύσεων, που όλες ανεξαιρέτως αφορούν την SR Technics στο Δουβλίνο. Ο αριθμός αυτός περιλαμβάνει 800 απολύσεις στο διάστημα της τετράμηνης περιόδου αναφοράς και 335 μετά την περίοδο αυτή που είναι και αυτές επιλέξιμες για βοήθεια από το ΕΤΠ.

Η Ιρλανδία εκτιμά ότι 850 από τους απολυμένους εργαζόμενους θα λάβουν βοήθεια από το ΕΤΠ. Οι υπόλοιποι αναμένεται να βρουν εργασία με δική τους πρωτοβουλία, χωρίς να ζητήσουν βοήθεια από το ΕΤΠ, ή να εγκαταλείψουν την αγορά εργασίας.

9. Η κατανομή των εργαζομένων που δικαιούνται υποστήριξη έχει ως εξής:

Κατηγορία | Αριθμός | Ποσοστό |

Άνδρες | 797 | 93,8 |

Γυναίκες | 53 | 6,2 |

Υπήκοοι ΕΕ | 850 | 100,0 |

Μη υπήκοοι ΕΕ | 0 | 0,0 |

15 έως 24 ετών | 32 | 3,8 |

25 έως 54 ετών | 808 | 95,1 |

Άνω των 54 ετών | 10 | 1,2 |

10. Από πλευράς επαγγελματικών κατηγοριών, η κατανομή έχει ως εξής:

Κατηγορία | Αριθμός | Ποσοστό |

Διευθυντικά στελέχη | 173 | 20,4 |

Επαγγελματίες | 24 | 2,8 |

Τεχνικοί και ασκούντες συναφή επαγγέλματα | 152 | 17,9 |

Εργαζόμενοι με διοικητικά καθήκοντα | 99 | 11,6 |

Βιοτέχνες και εργαζόμενοι σε βιοτεχνικά επαγγέλματα | 402 | 47,3 |

11. Σύμφωνα με το άρθρο 7 του κανονισμού (ΕΚ) αριθ. 1927/2006, η Ιρλανδία επιβεβαίωσε ότι η πολιτική της ισότητας μεταξύ γυναικών και ανδρών καθώς και η πολιτική κατά των διακρίσεων εφαρμόστηκαν και θα εξακολουθήσουν να εφαρμόζονται κατά τα διάφορα στάδια της εφαρμογής του ΕΤΠ και, ιδίως, όσον αφορά την πρόσβαση στο ΕΤΠ.

Περιγραφή της θιγόμενης περιοχής και των αρχών και ενδιαφερόμενων μερών της

12. Η θιγόμενη περιοχή βρίσκεται στο βόρειο τμήμα της γεωγραφικής κομητείας του Δουβλίνου, στην περιφέρεια του Δουβλίνου, επίπεδο NUTS III (IE021)· οι εγκαταστάσεις της SR Technics βρίσκονται στο αεροδρόμιο του Δουβλίνου. Η περιφέρεια του Δουβλίνου αποτελείται από τέσσερις διοικητικές κομητείες: Πόλη του Δουβλίνου, Νότιο Δουβλίνο, Fingal και Dun Laoghaire-Rathdown. Η μεγάλη πλειονότητα των εργαζομένων της SR Technics ζουν στην περιφέρεια του Δουβλίνου και στις κομητείες Meath, Kildare και Louth. Και οι τέσσερις διοικητικές κομητείες του Δουβλίνου καθώς και οι κομητείες Kildare και Meath αντιπροσωπεύουν έξι από τις επτά πιο πυκνοκατοικημένες κομητείες της χώρας με συνολικό αριθμό κατοίκων 1 536 342 ή 36,2 % του πληθυσμού της χώρας. Από τους 639 απολυμένους εργαζόμενους που είχε εξετάσει η εθνική αρχή επιμόρφωσης FÁS έως το Μάιο του 2009, μόνο 17 (2,7%) ζούσαν σε άλλη κομητεία από τις προαναφερόμενες.

13. Το βασικό ενδιαφερόμενο μέρος είναι το Υπουργείο Επιχειρήσεων, Εμπορίου και Απασχόλησης. Αρμόδιος για την υλοποίηση της πολιτικής αυτής είναι ο εθνικός οργανισμός κατάρτισης και απασχόλησης [Foras Áiseanna Saothair (FÁS)]. Τα γραφεία της FÁS στην περιφέρεια του Βόρειου Δουβλίνου παρέχουν στους ανέργους και σε όσους εργάζονται στη βόρεια πλευρά της πόλης του Δουβλίνου ένα φάσμα υπηρεσιών και προγραμμάτων με άξονα την αγορά εργασίας.

Μεταξύ των υπολοίπων ενδιαφερομένων μερών συγκαταλέγονται: ο δημόσιος οργανισμός «Enterprise Ireland (EI)» που είναι αρμόδιος για τη στήριξη της ανάπτυξης των ιρλανδικών επιχειρήσεων, μέσω της παροχής στις τοπικές επιχειρήσεις μιας ενιαίας και ολοκληρωμένης πηγής συμβουλών, χρηματοδότησης και στήριξης και το Υπουργείο Παιδείας και Επιστήμης, που είναι αρμόδιο για τη χάραξη πολιτικής και την εθνική χρηματοδότηση της παιδείας. Όσον αφορά την εφαρμογή της πολιτικής για την παροχή εκπαίδευσης σε ενήλικες αρμόδιες είναι οι επιτροπές επαγγελματικής εκπαίδευσης (Vocational Education Committees - VEC) (για τις χαμηλότερες βαθμίδες προσόντων) και (για τις υψηλότερες βαθμίδες προσόντων) ορισμένα ιδρύματα τριτοβάθμιας εκπαίδευσης, μεταξύ των οποίων συγκαταλέγονται πανεπιστήμια και τεχνολογικά ιδρύματα. Τα εν λόγω ιδρύματα τριτοβάθμιας εκπαίδευσης εμπίπτουν στην αρμοδιότητα της αρχής για την τριτοβάθμια εκπαίδευση [Higher Education Authority (HEA)], που με τη σειρά της υπάγεται στο Υπουργείο Παιδείας και Επιστήμης.

Οι εκπαιδευτικές ανάγκες της περιοχής στην οποία ζουν οι εργαζόμενοι στην SR Technics εξυπηρετούνται από τα ακόλουθα ιδρύματα τριτοβάθμιας εκπαίδευσης: Dublin City University (DCU), Dublin Institute of Technology (DIT), Institute of Technology Blanchardstown (ITB) και Institute of Technology Tallaght (ITTD). Τα εν λόγω ιδρύματα συνεργάζονται στο πλαίσιο διαφόρων πρωτοβουλιών, όπως οι πρωτοβουλίες «Dublin Region Higher Education Alliance» και «Learning Innovation Network» καθώς και διαφόρων σχεδίων που χρηματοδοτούνται από την ΗΕΑ μέσω του Ταμείου της για τη στρατηγική καινοτομία, όπως τα σχέδια «Education in Employment (EIS)» και «Roadmap for Employment-Academic Partnership (REAP)».

14. Συνδικαλιστικές ενώσεις που εκπροσωπούν τους εργαζομένους είναι οι UNITE, AGEMO, ATGWU, IMPACT, IEI, SIPTU, UCATT και TEEU.

15. Άλλοι ενδιαφερόμενοι φορείς είναι: Fingal Task Force, IDA, North Dublin Development Coalition (NorDubCo), Dublin Area Partnerships και Local Enterprise Boards.

Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο

16. Η Ιρλανδία πιστεύει ότι οι απολύσεις θα έχουν σημαντικό αντίκτυπο σε τοπικό επίπεδο. Οι απολύσεις αντιπροσωπεύουν πάνω από το 1% του συνολικού εργατικού δυναμικού στην κομητεία Fingal. Οι αριθμοί του ‘Live Register’ (μητρώο καταγραφής όσων λαμβάνουν επιδόματα κοινωνικής πρόνοιας που χρησιμεύει ως βαρόμετρο των επιπέδων ανεργίας πριν από τη δημοσίευση των ακριβέστερων τριμηνιαίων στατιστικών από την Ιρλανδική Στατιστική Υπηρεσία στη National Household Quarterly Survey αυξήθηκαν από 7 562 σε 9 057 (+19,8 %) κατά την περίοδο από το Μάρτιο έως το Σεπτέμβριο του 2009, στο τοπικό γραφείο κοινωνικής πρόνοιας της Κομητείας του Βόρειου Δουβλίνου (όπου έχει την έδρα της η SR Technics). Η μεγαλύτερη αύξηση του «Live Register» καταγράφηκε στο τοπικό γραφείο κοινωνικής πρόνοιας του Balbriggan, στην κομητεία του βόρειου Δουβλίνου (+21,9 %).

17. Η περίοδος Μαρτίου-Σεπτεμβρίου 2009 συμπίπτει με την απόλυση 838 εργαζομένων από την SR Technics. Στις αρχές Οκτωβρίου 2009, 593 πρώην εργαζόμενοι στην SR Technics υπέγραφαν στο Live Register και 442 (75%) από αυτούς κατοικούν στην περιοχή του Δουβλίνου.

18. Παρόλο που δεν αναφέρθηκαν απολύσεις στους προμηθευτές ή στους παραγωγούς των επόμενων σταδίων του προϊόντος που να συνδέονται άμεσα με την SR Technics, η μείωση των εισοδημάτων εξ αιτίας των απολύσεων στην SR Technics αναμένεται να προκαλέσει σημαντικές απώλειες σε επίπεδο έμμεσης απασχόλησης, μέσω της απώλειας στα εισοδήματα των εργαζομένων και μέσω της μείωσης των αγορών εμπορευμάτων και υπηρεσιών της SR Technics σε τοπικό και περιφερειακό επίπεδο. Από την άποψη αυτή, η απώλεια μισθών ύψους 69 εκατομμυρίων ευρώ το 2007 και όγκου αγορών υλικών και υπηρεσιών ύψους αντίστοιχα 24,9 εκατομμυρίων ευρώ και 18,1 εκατομμυρίων ευρώ το 2007 ήταν σημαντική.

Οι απολύσεις της SR Technics έρχονται να προστεθούν σε άλλες πρόσφατες σημαντικές απώλειες θέσεις εργασίας σε παραδοσιακές μεταποιητικές επιχειρήσεις του τομέα παραγωγής τροφίμων στην εν λόγω περιφέρεια.

Συντονισμένη δέσμη εξατομικευμένων υπηρεσιών προς χρηματοδότηση και λεπτομερής περιγραφή των εκτιμώμενων δαπανών, συμπεριλαμβανομένης της συμπληρωματικότητάς της με ενέργειες που χρηματοδοτούνται από τα διαρθρωτικά ταμεία

19. Η Ιρλανδία προτείνει μια δέσμη μέτρων προς όφελος των απολυμένων εργαζομένων που βασίζεται σε πέντε άξονες: καθοδήγηση και κατάρτιση από τη FÁS, εκ περιτροπής κατάρτιση των απολυμένων ασκούμενων, κατάρτιση VEC, επιχειρηματικότητα/αυτοαπασχόληση, και τριτοβάθμια εκπαίδευση.

20. Ο πυλώνας καθοδήγηση και κατάρτιση από τη FÁS περιλαμβάνει την παροχή στοιχειώδους επαγγελματικής καθοδήγησης για την πλειονότητα των απολυμένων καθώς και ένα κύκλο μαθημάτων κατάρτισης που έχουν σχεδιαστεί είτε για να παρέχουν βασικές πρακτικές δεξιότητες ή δεξιότητες στους ηλεκτρονικούς υπολογιστές ή άλλες δυνατότητες επαγγελματικής εξέλιξης για τους εργαζόμενους. Κάθε άτομο που συμμετέχει σε κύκλο μαθημάτων της FÁS πλήρους φοίτησης είναι επιλέξιμο να λάβει επίδομα κατάρτισης.

Εκτιμάται ότι 850 εργαζόμενοι θα λάβουν επαγγελματική καθοδήγηση ύψους κατά προσέγγιση 100 ευρώ ανά εργαζόμενο. Σύμφωνα με εκτιμήσεις, 789 εργαζόμενοι θα συμμετάσχουν σε κύκλους κατάρτισης της FÁS, εκτιμώμενου κόστους 784 ευρώ ανά εργαζόμενο. Από αυτούς περίπου 70 θα λάβουν επίδομα κατάρτισης ύψους 3 863 ευρώ ανά εργαζόμενο.

Το συνολικό κόστος αυτού του πυλώνα εκτιμάται σε 973 710 ευρώ.

21. Ο πυλώνας εκ περιτροπής κατάρτιση απολυμένων ασκούμενων προβλέπεται να επιτρέψει στους ασκούμενους της SR Technics να ολοκληρώσουν την περίοδο άσκησής τους. Tο σύστημα περιόδων άσκησης βάσει προτύπων (Standards Based Apprenticeship System) βασίζεται σε επτά εναλλασσόμενες φάσεις κατάρτισης στο χώρο εργασίας (μονοί αριθμοί) και εκτός χώρου εργασίας (ζυγοί αριθμοί). Οι ασκούμενοι της SR Technics, που είχαν ήδη ολοκληρώσει τις φάσεις 1 έως 4 πριν κλείσει η SR Technics, πρέπει να ολοκληρώσουν τις φάσεις 5 και 7 «στο χώρο εργασίας» με μια ενδιάμεση διακοπή ώστε να ολοκληρώσουν τη φάση κατάρτισης 6 «εκτός χώρου εργασίας». Εβδομήντα ασκούμενοι αναμένεται να ολοκληρώσουν το σκέλος της άσκησής τους «εκτός χώρου εργασίας», με κόστος 7 699 ευρώ ανά ασκούμενο, και 37 αναμένεται να ολοκληρώσουν το σκέλος της άσκησής τους «στο χώρο εργασίας» με κόστος ανά ασκούμενο ύψους 6 886 ευρώ.

Το συνολικό κόστος αυτού του πυλώνα εκτιμάται σε 793 714 ευρώ.

22. Ο πυλώνας κατάρτιση VEC εμπίπτει στην αρμοδιότητα των επιτροπών VEC των γειτονικών περιοχών, μεταξύ των οποίων περιλαμβάνονται οι κομητείες του Δουβλίνου, Meath και Louth. Περιλαμβάνει δραστηριότητες που είναι ειδικά σχεδιασμένες για το τεχνικό προφίλ των απολυμένων εργαζομένων όπως: ένα αρχικό εισαγωγικό πρόγραμμα, ένα πρόγραμμα μεταφοράς δεξιοτήτων, ένα πρόγραμμα ψηφιακών δεξιοτήτων στην εργασία και μια ενότητα για την αυτοαπασχόληση.

Στο αρχικό εισαγωγικό πρόγραμμα, που αποσκοπεί στην αναγνώριση των προηγούμενων γνώσεων, στη διεξαγωγή ψυχομετρικών τεστ και στην παροχή επαγγελματικής καθοδήγησης, προβλέπεται να συμμετάσχουν 480 εργαζόμενοι περίπου, με εκτιμώμενο κόστος 250 ευρώ ανά εργαζόμενο.

Το πρόγραμμα μεταφοράς δεξιοτήτων επικεντρώνεται, κατά περίπτωση, στις πράσινες τεχνολογίες, στη συντήρηση ΗΥ, στην ανάπτυξη εμπορικών και λογιστικών δεξιοτήτων, στη διεξαγωγή επιχειρηματικών δραστηριοτήτων μέσω ηλεκτρονικού υπολογιστή, στην πιστοποίηση MCP (Μicrosoft Certified Professional) και στις επικοινωνίες. Το κόστος αυτού του προγράμματος εκτιμάται σε 7 000 ευρώ ανά εργαζόμενο σε σύνολο 162 εργαζομένων.

Υπολογίζεται ότι 108 εργαζόμενοι θα ωφεληθούν από το πρόγραμμα για τις ψηφιακές δεξιότητες που περιλαμβάνει τις ακόλουθες ενότητες: ΤΠ και δεξιότητες υποδοχής, ΤΠ και λιανική πώληση και εξυπηρέτηση πελατών, δεξιότητες για την επεξεργασία και αποθήκευση δεδομένων, ΤΠ και διοικητικές δεξιότητες και δεξιότητες σχεδίου, ΤΠ και επικοινωνία, και επικοινωνία και ηλεκτρονικό εμπόριο. Το κόστος ανά εργαζόμενο υπολογίζεται να είναι 7 000 ευρώ.

Τέλος, σύμφωνα με εκτιμήσεις, 90 εργαζόμενοι θα συμμετάσχουν σε κύκλους μαθημάτων με θέμα τη χρήση ηλεκτρονικών υπολογιστών στο εμπόριο, τη λογιστική των μικρών επιχειρήσεων, τη λογιστική με και χωρίς τη χρήση ηλεκτρονικού υπολογιστή και την εμπορική επικοινωνία προκειμένου να αποκτήσουν τα κατάλληλα εφόδια για να ξεκινήσουν τη δική τους επιχείρηση. Το εκτιμώμενο κόστος ανά εργαζόμενο είναι 7 000 ευρώ.

Το συνολικό κόστος αυτού του πυλώνα εκτιμάται σε 2 640 000 ευρώ.

23. Ο πυλώνας επιχειρηματικότητα και αυτοαπασχόληση θα ανατεθεί στην Enterprise Ireland (EI) σε συνεργασία με το County Enterprise Board (CEB) της κομητείας Fingal και ορισμένους άλλους συντελεστές. Περιλαμβάνει μια αρχική ενότητα για την προβολή της επιχειρηματικότητας μέσω της διοργάνωσης διαφόρων εργαστηρίων επαγγελματικής ενημέρωσης, στα οποία αναμένεται να λάβουν μέρος 850 εργαζόμενοι με εκτιμώμενο κόστος 50 ευρώ ανά εργαζόμενο.

Εκτιμάται ότι τέσσερις από αυτούς θα προχωρήσουν στην επόμενη φάση που είναι το σύντομης διάρκειας πρόγραμμα παροχής βοήθειας για τη σύσταση επιχείρησης που το διαχειρίζονται οι EI/CEB, με κόστος 3 000 ευρώ ανά εργαζόμενο.

Υπολογίζεται ότι πέντε εργαζόμενοι θα λάβουν την επιχορήγηση «Enterprise Ireland Feasibility Grant» που σκοπό έχει να προσφέρει τη δυνατότητα σε όσους επιθυμούν να συστήσουν τη δική τους επιχείρηση και έχουν επεξεργαστεί ή επεξεργάζονται μια επιχειρηματική πρόταση να επιβεβαιώσουν κατά πόσο υπάρχει εξειδικευμένη αγορά για το προϊόν που προσφέρουν· στη συνέχεια μπορούν να εξακριβώσουν τις πραγματικές δυνατότητες που προσφέρει η αγορά και να επεξεργαστούν ανάλογα την πρότασή τους πριν οριστικοποιήσουν την επενδυτική τους πρόταση. Οι υπεύθυνοι των προτάσεων αυτών θα πρέπει να έχουν επεξεργαστεί σε βάθος την πρότασή τους και να διαθέτουν μια ισχυρή διευθυντική ομάδα. Το ανώτατο επίπεδο της διαθέσιμης επιχορήγησης θα είναι 15 000 ευρώ.

Άλλοι πέντε εργαζόμενοι αναμένεται να συμμετάσχουν στο πιο απαιτητικό πανεπιστημιακό πρόγραμμα CORD (συντονισμένη έρευνα και ανάπτυξη) που απευθύνεται σε επιχειρηματίες που συμμετέχουν στο πρόγραμμα τριτοβάθμιας εκπαίδευσης «Enterprise Platform Programme» πλήρους φοίτησης που διοργανώνει το Ινστιτούτο Τεχνολογίας του Blanchardstown ή το Ινστιτούτο Τεχνολογίας του Tallaght. Το πρόγραμμα αυτό αφορά αποκλειστικά επιχειρήσεις που βρίσκονται στη φάση εκκίνησης και έχουν μεγάλες δυνατότητες ανάπτυξης των πωλήσεων/εξαγωγών τους ύψους 1 εκατομμυρίου ευρώ και οι οποίες τρία έτη μετά την έναρξη της λειτουργίας τους απασχολούν 10 ή περισσότερους υπαλλήλους. Εάν μετά από την αξιολόγηση της Enterprise Ireland ο επιχειρηματίας γίνει δεκτός, η εταιρεία του/της θα μπορεί να λάβει ανώτατη επιχορήγηση ύψους 30 000 ευρώ (ή το 50% των μισθών της παρελθούσας τριετίας, εάν το ποσό αυτό είναι χαμηλότερο).

Εκτιμάται ότι 20 εργαζόμενοι θα υποβάλουν αίτηση προκειμένου να λάβουν στήριξη για την πρόσληψή τους μέσω των «Employment Grants»· πρόκειται για επιχορηγήσεις που σκοπό έχουν να διευκολύνουν την πρόσληψη υπαλλήλων από επιχειρήσεις που βρίσκονται στη φάση εκκίνησης, εκτιμώμενου κόστους 10 000 ευρώ ανά υπάλληλο.

Το συνολικό κόστος του πυλώνα επιχειρηματικότητα και αυτοαπασχόληση σύμφωνα με εκτιμήσεις ανέρχεται σε 479 500 ευρώ.

24. Ο πέμπτος πυλώνας για την παροχή τριτοβάθμιας εκπαίδευσης, κατά περίπτωση, στους απολυμένους εργαζομένους εμπίπτει στο πεδίο αρμοδιότητας των τριτοβάθμιων ιδρυμάτων που εξυπηρετούν από κοινού τις εκπαιδευτικές ανάγκες της περιοχής στην οποία ζουν οι εργαζόμενοι της SR Technics. Πρόκειται για τα εξής ιδρύματα: Dublin City University (DCU), Dublin Institute of Technology (DIT), Institute of Technology, Blanchardstown (ITB) και Institute of Technology, Tallaght (ITTD).

Η Ιρλανδία εκτιμά ότι από τη δραστηριότητα του πυλώνα αυτού θα ωφεληθούν 250 εργαζόμενοι. Και οι 250 εργαζόμενοι θα έχουν την ευκαιρία να παρακολουθήσουν ένα προπαρασκευαστικό κύκλο σεμιναρίων, επιστημονικών συναντήσεων και ενημερωτικών διαλέξεων με αντικείμενο τομείς όπως: δημοσιονομικός προγραμματισμός και κατάρτιση του προϋπολογισμού, προσωπική και επαγγελματική εξέλιξη, παροχή συμβουλών και προετοιμασία για την επιστροφή στην εκπαίδευση και επιχειρηματικότητα. Το κόστος ανά εργαζόμενο για αυτόν τον προπαρασκευαστικό κύκλο εκτιμάται σε 150 ευρώ.

Θα προσφέρονται τρία διαφορετικά επίπεδα NFQ (Εθνικού Πλαισίου Επαγγελματικών Προσόντων) τριτοβάθμιας εκπαίδευσης, με πλήρη ή μερική φοίτηση, κατά περίπτωση· Το επίπεδο 6 (Advanced Certificate and Higher Certificate) για την ανάπτυξη διαφόρων δεξιοτήτων με συγκεκριμένο επαγγελματικό προσανατολισμό και/η γενικότερο χαρακτήρα, το επίπεδο 7 (Ordinary Bachelor Degree), και το επίπεδο 8 (Honours Bachelor Degree). Επειδή κανείς από τους στοχευόμενους εργαζόμενους δεν είναι κάτοχος πανεπιστημιακού πτυχίου δεν προβλέπονται μεταπτυχιακές σπουδές στη συγκεκριμένη δέσμη μέτρων.

Τα ανώτατα εκπαιδευτικά ιδρύματα προσφέρουν κατά κύριο λόγο προγράμματα και υποτροφίες που ανταποκρίνονται στο πνεύμα της «έξυπνης οικονομικής πολιτικής» της Ιρλανδίας και αφορούν ειδικότερα τις επιχειρήσεις, τη μηχανολογία και τους υπολογιστές στα τρία επίπεδα NFQ:

Το κόστος ανά εργαζόμενο (με πλήρη φοίτηση) εκτιμάται σε 7 500 ευρώ και προβλέπεται ότι θα συμμετάσχουν: επίπεδο 6, 20 εργαζόμενοι· επίπεδο 7, 70 εργαζόμενοι· επίπεδο 8, 110 εργαζόμενοι·

Οι υπόλοιποι 50 εργαζόμενοι που θα ωφεληθούν από αυτή τη δραστηριότητα θα συμμετάσχουν στους κύκλους μαθημάτων των επιπέδων 6, 7 και 8 σε βάση μερικής απασχόλησης και το εκτιμώμενο κόστος ανά εργαζόμενο είναι 2 750 ευρώ.

Εκτός από το κόστος των κύκλων μαθημάτων, η συγκεκριμένη δέσμη μέτρων περιλαμβάνει το κόστος διοικητικής υποστήριξης και διδακτικού υλικού, που εκτιμάται σε 163 ευρώ ανά συμμετέχοντα.

Και οι 250 εργαζόμενοι που αναμένεται να συμμετάσχουν στον πυλώνα τριτοβάθμιας εκπαίδευσης θα λάβουν μέρος σε μια διαδικασία αναγνώρισης των προηγούμενων γνώσεων προκειμένου να διαπιστωθούν οι γνώσεις που είναι σχετικές με τα συγκεκριμένα προγράμματα. Η διαδικασία περιλαμβάνει μια ενημερωτική συνάντηση γενικότερου χαρακτήρα στην οποία τα ΑΕΙ θα παρέχουν μια επισκόπηση των επιστημονικών κατευθύνσεων που προσφέρουν και πιο αναλυτικές πληροφορίες για τα παιδαγωγικά προγράμματά τους και τις μεθόδους αναγνώρισης των προηγούμενων γνώσεων. Οι ενδιαφερόμενοι μπορούν να παρακολουθήσουν τη διήμερη διαδικασία αξιολόγησης των προηγούμενων γνώσεων (RPL), μέσω συνεδριών αξιολόγησης των γνώσεων. Θα δοθεί κατάλληλη υποστήριξη στους συμμετέχοντες προκειμένου να καθορίσουν τους εκπαιδευτικούς στόχους τους και να κατανοήσουν με ποιο τρόπο μπορούν να χρησιμοποιήσουν τις διαθέσιμες επιλογές μάθησης για να τους επιτύχουν. Στη συνέχεια οι ενδιαφερόμενοι μπορούν να υποβάλουν αίτηση για μια θέση σε κύκλο μαθημάτων τριτοβάθμιας εκπαίδευσης. Η διαδικασία RPL θα επιτρέψει σε κάθε συμμετέχοντα να καταγράψει τις γνώσεις και την εμπειρία του, ώστε να εντοπίσει τους κατάλληλους γνωστικούς τομείς που πρέπει να ακολουθήσει, να διαπιστώσει κατά πόσο υφίσταται ισοδυναμία για να γίνει δεκτός σε ένα συγκεκριμένο εκπαιδευτικό πρόγραμμα και να επιδείξει τα αποτελέσματα που έχει ήδη επιτύχει μέσω άλλης μάθησης ή εμπειρίας προκειμένου να περάσει σε ένα πιο προχωρημένο επίπεδο του εκπαιδευτικού προγράμματος. Το κόστος ανά εργαζόμενο εκτιμάται σε 750 ευρώ.

Τέλος, η δέσμη μέτρων περιλαμβάνει το κόστος των επιδομάτων που θα χορηγηθούν στους εργαζόμενους που συμμετέχουν σε πρόγραμμα τριτοβάθμιας εκπαίδευσης. Σε καθένα από τους 250 εργαζόμενους θα χορηγηθεί επίδομα ύψους 16 900 ευρώ.

Το συνολικό κόστος του πυλώνα τριτοβάθμιας εκπαίδευσης εκτιμάται κατά προσέγγιση σε 6 128 250 ευρώ.

25. Οι δαπάνες για τη χρήση του ΕΤΠ, που περιλαμβάνονται στην αίτηση σύμφωνα με το άρθρο 3 του κανονισμού (EΚ) αριθ. 1927/2006, καλύπτουν τις προπαρασκευαστικές δραστηριότητες, τις δραστηριότητες διαχείρισης και ελέγχου, καθώς και τις δραστηριότητες ενημέρωσης και δημοσιότητας.

26. Οι εξατομικευμένες υπηρεσίες που παρουσίασαν οι ιρλανδικές αρχές αποτελούν ενεργητικά μέτρα για την αγορά εργασίας, στο πλαίσιο των επιλέξιμων δράσεων που ορίζονται στο άρθρο 3 του κανονισμού (ΕΚ) αριθ. 1927/2006. Σύμφωνα με τις εκτιμήσεις των ιρλανδικών αρχών, το συνολικό κόστος αυτών των υπηρεσιών ανέρχεται σε 11 015 174 ευρώ και οι δαπάνες για τη χρήση του ΕΤΠ σε 440 000 ευρώ (3,8 % του συνολικού ποσού). Η συνολική συνεισφορά που ζητείται από το ΕΤΠ είναι 7 445 863 (65 % του συνολικού κόστους).

Ενέργειες | Εκτιμώμενος αριθμός στοχευόμενων εργαζομένων | Εκτιμώμενο κόστος ανά στοχευόμενο εργαζόμενο (σε ευρώ) | Συνολικό κόστος (ΕΤΠ και εθνική συγχρηματοδότηση) (σε ευρώ) |

Εξατομικευμένες υπηρεσίες (πρώτη παράγραφος του άρθρου 3 του κανονισμού (EΚ) αριθ. 1927/2006) |

Επαγγελματικός προσανατολισμός της FÁS | 850 | 100 | 85 000 |

Μαθήματα κατάρτισης της FÁS | 789 | 784 | 618 310 |

Επιδόματα κατάρτισης της FÁS | 70 | 3 863 | 270 400 |

Περίοδοι άσκησης- κατάρτιση εκτός του χώρου εργασίας | 70 | 7 699 | 538 930 |

Περίοδοι άσκησης- κατάρτιση στο χώρο εργασίας | 37 | 6 886 | 254 784 |

Εισαγωγικό Πρόγραμμα VEC | 480 | 250 | 120 000 |

Πρόγραμμα μεταφοράς δεξιοτήτων VEC | 162 | 7 000 | 1 134 000 |

Ψηφιακές δεξιότητες για την εργασία VEC | 108 | 7 000 | 756 000 |

Δεξιότητες VEC για αυτοαπασχόληση | 90 | 7 000 | 630 000 |

Ενέργειες προώθησης της επιχειρηματικότητας EI/CEB | 850 | 50 | 42 500 |

Πρόγραμμα επιχειρηματικότητας EI | 4 | 3 000 | 12 000 |

Επιχορηγήσεις σκοπιμότητας ΕΙ | 5 | 15 000 | 75 000 |

Πρόγραμμα CORD | 5 | 30 000 | 150 000 |

Βοήθεια για την αυτοαπασχόληση EI/CEB (επιχορηγήσεις) | 20 | 10 000 | 200 000 |

Προπαρασκευαστικά μαθήματα τριτοβάθμιας εκπαίδευσης | 250 | 150 | 37 500 |

Μαθήματα τριτοβάθμιας στους υπολογιστές, στη μηχανολογία, στο εμπόριο και στις κοινωνικές επιστήμες εκπαίδευσης - επίπεδο 6 NFQ | 20 | 7 500 | 150 000 |

Μαθήματα τριτοβάθμιας εκπαίδευσης στους υπολογιστές, στο εμπόριο και στις κοινωνικές επιστήμες - NFQ επίπεδο 7 | 70 | 7 500 | 525 000 |

Μαθήματα τριτοβάθμιας εκπαίδευσης στους υπολογιστές, στο εμπόριο και στις κοινωνικές επιστήμες - NFQ επίπεδο 8 | 110 | 7 500 | 825 000 |

Πιστοποιητικό τριτοβάθμιας εκπαίδευσης/δίπλωμα NFQ επίπεδα 6-8 στους υπολογιστές, στο εμπόριο και στις κοινωνικές επιστήμες | 50 | 2 750 | 137 500 |

Τριτοβάθμια εκπαίδευση - Διδακτικό υλικό και στήριξη στους ενήλικες φοιτητές | 250 | 163 | 40 750 |

Τριτοβάθμια εκπαίδευση – αναγνώριση προηγούμενων γνώσεων | 250 | 750 | 187 500 |

Τριτοβάθμια εκπαίδευση – Επικουρικό επίδομα | 250 | 16 900 | 4 225 000 |

Υποσύνολο εξατομικευμένων υπηρεσιών | 11 015 174 |

Δαπάνες για τη χρήση του ΕΤΠ [τρίτο εδάφιο του άρθρου 3 του κανονισμού (ΕΚ) αριθ. 1927/2006] |

Δραστηριότητες προετοιμασίας | 40 000 |

Διαχείριση | 230 000 |

Ενημέρωση και δημοσιότητα | 80 000 |

Δραστηριότητες ελέγχου | 90 000 |

Υποσύνολο δαπανών για τη χρήση του ΕΤΠ | 440 000 |

Σύνολο εκτιμώμενων δαπανών | 11 455 174 |

Συνεισφορά ΕΤΠ(65 % των συνολικών δαπανών) | 7 445 863 |

27. Η Ιρλανδία επιβεβαιώνει ότι τα μέτρα που περιγράφονται ανωτέρω είναι συμπληρωματικά προς τις ενέργειες που χρηματοδοτούνται από τα διαρθρωτικά ταμεία. Η διευθύνουσα αρχή του ΕΤΠ, που είναι η ίδια με του ΕΚΤ, έχει θέσει σε εφαρμογή τις αναγκαίες ελεγκτικές διαδικασίες για την αποφυγή τυχόν κινδύνου διπλής χρηματοδότησης.

Ημερομηνία ή ημερομηνίες κατά την οποία (τις οποίες) ξεκίνησαν ή σχεδιάζεται να ξεκινήσουν εξατομικευμένες υπηρεσίες για τους θιγόμενους εργαζομένους

28. Στις 25 Μαρτίου 2009 η Ιρλανδία ξεκίνησε την παροχή εξατομικευμένων υπηρεσιών στους θιγόμενους εργαζομένους που περιλαμβάνονται στη συντονισμένη δέσμη μέτρων η οποία προτάθηκε για συγχρηματοδότηση από το ΕΤΠ. Η ημερομηνία αυτή, επομένως, αντιπροσωπεύει την έναρξη των περιόδων επιλεξιμότητας για οποιαδήποτε βοήθεια θα μπορούσε να χορηγηθεί από το EΤΠ.

Διαδικασίες για τη διαβούλευση με τους κοινωνικούς εταίρους

29. Η FÁS μόλις έλαβε την κοινοποίηση για τις προτεινόμενες απολύσεις στην SR Technics συναντήθηκε με τους συνδικαλιστικούς εκπροσώπους της SR Technics. Οι συζητήσεις εστιάστηκαν κυρίως στις προσεγγίσεις που θα διασφαλίσουν ότι η SR Technics ή άλλα ενδιαφερόμενα μέρη θα συνεχίσουν να δραστηριοποιούνται στο αεροδρόμιο του Δουβλίνου. Η FÁS και το Υπουργείο Επιχειρήσεων, Εμπορίου και Απασχόλησης συνέχισαν τις επαφές τους με εκπροσώπους των συνδικάτων για όλες τις πτυχές που συνδέονται με τις απολύσεις στην SR Technics. Συνεχίζονται ανεπίσημες συζητήσεις μεταξύ της FÁS και των συνδικαλιστικών οργανώσεων της SR Technics για την προτεινόμενη δέσμη εξατομικευμένων υπηρεσιών.

Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας

30. Όσον αφορά την τήρηση των κριτηρίων που προβλέπονται στο άρθρο 6 του κανονισμού (ΕΚ) αριθ. 1927/2006, στην αίτησή τους οι ιρλανδικές αρχές:

31. επιβεβαίωσαν ότι η χρηματοδοτική συνεισφορά του ΕΤΠ δεν υποκαθιστά μέτρα που αποτελούν ευθύνη των επιχειρήσεων βάσει της εθνικής νομοθεσίας ή των συλλογικών συμβάσεων,

32. διαβεβαίωσαν ότι η χρηματοδοτική συνεισφορά του ΕΤΠ προσφέρει βοήθεια σε μεμονωμένους εργαζομένους και δεν χρησιμοποιείται για την αναδιάρθρωση εταιρειών ή τομέων,

33. επιβεβαίωσαν ότι οι επιλέξιμες ενέργειες που αναφέρονται στα σημεία 20 έως 28 παραπάνω δεν λαμβάνουν ενίσχυση από άλλα κοινοτικά χρηματοδοτικά μέσα.

Συστήματα διαχείρισης και ελέγχου

34. Η Ιρλανδία έχει κοινοποιήσει στην Επιτροπή ότι τις χρηματοδοτικές συνεισφορές θα τις διαχειρίζονται και θα τις ελέγχουν οι ίδιοι οργανισμοί που διαχειρίζονται και ελέγχουν τις χρηματοδοτικές παρεμβάσεις του Ευρωπαϊκού Κοινωνικού Ταμείου (ΕΚΤ) στην Ιρλανδία.

Χρηματοδότηση

35. Με βάση την αίτηση της Ιρλανδίας, η προτεινόμενη συνεισφορά από το ΕΤΠ στη συντονισμένη δέσμη εξατομικευμένων υπηρεσιών ανέρχεται σε 7 445 863 ευρώ, ποσό που αντιπροσωπεύει το 65 % του συνολικού κόστους. Η βοήθεια που προτείνει η Επιτροπή στο πλαίσιο του Ταμείου βασίζεται στις πληροφορίες που υπέβαλε η Ιρλανδία.

36. Λαμβάνοντας υπόψη το μέγιστο δυνατό ποσό χρηματοδοτικής συνεισφοράς από το ΕΤΠ, που καθορίζεται σύμφωνα με το άρθρο 10 παράγραφος 1 του κανονισμού (EΚ) αριθ. 1927/2006, καθώς και τα περιθώρια για την εκ νέου διάθεση πιστώσεων, η Επιτροπή προτείνει την κινητοποίηση του ΕΤΠ για το σύνολο του ποσού που προαναφέρεται, το οποίο θα διατεθεί στο πλαίσιο του τομέα 1α του δημοσιονομικού πλαισίου.

37. Μετά τη διάθεση του προτεινόμενου ποσού χρηματοδοτικής συνεισφοράς θα παραμείνει διαθέσιμο για χρηματοδότηση κατά τη διάρκεια των τελευταίων τεσσάρων μηνών του έτους ποσοστό μεγαλύτερο από το 25% του μέγιστου ετήσιου ποσού του ΕΤΠ, όπως απαιτείται από το άρθρο 12 παράγραφος 6 του κανονισμού (ΕΚ) αριθ. 1927/2006.

38. Με την παρούσα πρόταση παρέμβασης του ΕΤΠ, η Επιτροπή κινεί την απλουστευμένη διαδικασία τριμερών συσκέψεων, όπως προβλέπεται στο σημείο 28 της διοργανικής συμφωνίας της 17ης Μαΐου 2006, ώστε να επιτευχθεί η συμφωνία των δύο σκελών της αρμόδιας για τον προϋπολογισμό αρχής για την ανάγκη χρησιμοποίησης του ΕΤΠ και του απαιτούμενου ποσού. Η Επιτροπή καλεί το πρώτο από τα δύο σκέλη της αρμόδιας για τον προϋπολογισμό αρχής που θα καταλήξει σε συμφωνία για το σχέδιο της πρότασης κινητοποίησης, στο κατάλληλο πολιτικό επίπεδο, να ενημερώσει το άλλο σκέλος και την Επιτροπή για τις προθέσεις του. Σε περίπτωση διαφωνίας ενός εκ των δύο σκελών της αρμόδιας για τον προϋπολογισμό αρχής, θα συγκληθεί επίσημη τριμερής σύσκεψη.

39. Η Επιτροπή θα υποβάλει χωριστά αίτηση μεταφοράς για να εγγραφούν στον προϋπολογισμό του 2010 ειδικές πιστώσεις αναλήψεων υποχρεώσεων και πληρωμών, όπως απαιτείται από το σημείο 28 της διοργανικής συμφωνίας της 17ης Μαΐου 2006.

Πηγή πιστώσεων πληρωμών

40. Σύμφωνα με την παρούσα κατάσταση εκτέλεσης, προβλέπεται ότι εφέτος δεν θα χρησιμοποιηθούν όλες οι διαθέσιμες πιστώσεις πληρωμών της γραμμής του προϋπολογισμού 01.04 05 «Ολοκλήρωση του προγράμματος για τις επιχειρήσεις: βελτίωση του χρηματοπιστωτικού περιβάλλοντος για τις μικρομεσαίες επιχειρήσεις (ΜΜΕ)» για το 2010.

41. Οι πιστώσεις πληρωμών μεταφέρονται σε καταπιστευματικούς λογαριασμούς, ανάλογα με τις ανάγκες, για να εξασφαλιστεί ότι το Ευρωπαϊκό Ταμείο Επενδύσεων (ΕΤΕ) είναι πάντα σε θέση να πραγματοποιήσει εκταμιεύσεις υπέρ των ενδιάμεσων χρηματοπιστωτικών οργανισμών. Η χρηματοπιστωτική κρίση επηρέασε σοβαρά το προφίλ εκταμίευσης των χρηματοδοτικών οργάνων, και ιδιαίτερα των οργάνων στον τομέα του επιχειρηματικού κεφαλαίου. Σύμφωνα με την Ευρωπαϊκή Επιτροπή Επιχειρηματικών Κεφαλαίων (EVCA), οι επενδύσεις και οι αποεπενδύσεις (πωλήσεις) μειώθηκαν πάνω από 50% μεταξύ 2007 και 2009 σε σύγκριση με την κατάσταση πριν από την κρίση. Οι εξελίξεις αυτές είχαν επίσης σημαντικό αντίκτυπο στις προβλέψεις όσον αφορά τις εκταμιεύσεις για το 2010. Λόγω των προαναφερθέντων στοιχείων, το 2010 δεν θα απαιτηθούν όλες οι πιστώσεις πληρωμών που προβλέπονται στον προϋπολογισμό του 2010. Συνεπώς, το ποσό των 7 445 863 ευρώ μπορεί να διατεθεί για μεταφορά.

Πρόταση

ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 28 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση (αίτηση EGF/2009/021 IE/SR Technics από την Iρλανδία)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης,

τη διοργανική συμφωνία της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για δημοσιονομική πειθαρχία και χρηστή δημοσιονομική διαχείριση[4], και ιδίως το σημείο 28,

τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου της 20ής Δεκεμβρίου 2006 σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[5], και ιδίως το άρθρο 12 παράγραφος 3,

την πρόταση της Ευρωπαϊκής Επιτροπής[6],

Εκτιμώντας τα ακόλουθα:

(1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη βοήθεια στους εργαζομένους που απολύονται και οι οποίοι πλήττονται από τις συνέπειες των μεγάλων διαρθρωτικών αλλαγών στη μορφή του παγκόσμιου εμπορίου και να τους ενισχύσει κατά την επανένταξή τους στην αγορά εργασίας.

(2) Το πεδίο εφαρμογής του ΕΤΠ επεκτάθηκε στις αιτήσεις που υποβάλλονται μετά την 1η Μαΐου 2009 για να συμπεριλάβει τη βοήθεια σε εργαζόμενους που απολύθηκαν ακριβώς λόγω της παγκόσμιας οικονομικής και χρηματοπιστωτικής κρίσης.

(3) Η διοργανική συμφωνία της 17ης Μαΐου 2006 επιτρέπει την κινητοποίηση του ΕΤΠ εντός του ετήσιου ανώτατου ορίου των 500 εκατ. ευρώ.

(4) Η Ιρλανδία υπέβαλε, στις 9 Οκτωβρίου 2009, αίτηση κινητοποίησης του ΕΤΠ λόγω απολύσεων στην εταιρεία SR Technics και έως τις 18 Μαΐου 2010 τη συμπλήρωσε με πρόσθετες πληροφορίες. Η αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, σύμφωνα με το άρθρο 10 του κανονισμού (ΕΚ) αριθ. 1927/2006. Κατά συνέπεια, η Επιτροπή προτείνει τη διάθεση ποσού 7 445 863 ευρώ.

(5) Επομένως, το ΕΤΠ πρέπει να κινητοποιηθεί για τη χορήγηση χρηματοδοτικής συνεισφοράς σχετικά με την αίτηση που υπέβαλε η Ιρλανδία,

ΑΠΟΦΑΣΙΖΟΥΝ:

Άρθρο 1

Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2010, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 7 445 863 ευρώ σε πιστώσεις αναλήψεων υποχρεώσεων και σε πιστώσεις πληρωμών.

Άρθρο 2

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης .

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C 139 της 14.6.2006, σ.1.

[2] ΕΕ L 406 της 30.12.2006, σ. 1.

[3] Σύμφωνα με το άρθρο 3 παράγραφος 3 του κανονισμού (ΕΚ) αριθ. 1927/2006.

[4] ΕΕ C 139 της 14.6.2006, σ. 1.

[5] ΕΕ L 406 της 30.12.2006, σ. 1.

[6] ΕΕ C […] της […], σ. […].